సుగాలి ప్రీతి కేసు

సుగాలి ప్రీతి కేసు అనేది ఆంధ్రప్రదేశ్‌లోని కర్నూలు జిల్లాలో 2017 ఆగస్టు 19న జరిగిన పదో తరగతి విద్యార్థిని సుగాలి ప్రీతి అనుమానాస్పద మరణానికి సంబంధించిన ఘటన. ఈ ఘటనలో కర్నూలు జిల్లా కట్టమంచి రామలింగారెడ్డి రెసిడెన్షియల్ పాఠశాల యాజమాన్యంపై అత్యాచారం  హత్య ఆరోపణలు వచ్చాయి. అనంతరం ఈ కేసు సీబీఐ విచారణకు మారగా, విచారణలో అనేక మలుపులు చోటుచేసుకున్నాయి.

 ఘటన వివరాలు 
కర్నూలు నగర శివారులోని లక్ష్మీ గార్డెన్లో రాజు నాయక్, పార్వతి దేవి దంపతులు నివసిస్తున్నారు. వీరి కుమార్తె సుగాలి ప్రీతి కట్టమంచి రామలింగారెడ్డి రెసిడెన్షియల్ పాఠశాల లో పదో తరగతి చదువుతుండగా, 2017 ఆగస్టు 19న ఆమె అనుమానాస్పద స్థితిలో మరణించింది. పాఠశాల యాజమాన్యం ఆమె ఫ్యాన్‌కి ఉరి వేసుకుని ఆత్మహత్య చేసుకుందనే సమాచారం తల్లిదండ్రులకు అందించింది.

అయితే ప్రీతి మృతదేహాన్ని చూసిన తల్లిదండ్రులు ఆమెపై దారుణం జరిగిందని అనుమానించారు. కర్నూలు ప్రభుత్వ ఆసుపత్రి వైద్యులు, పాథాలజీ విభాగాధిపతి కూడా అదే విషయాన్ని నివేదికలో పేర్కొన్నారు.

 దర్యాప్తు 
ప్రీతి తల్లిదండ్రులు పోలీసులకు ఫిర్యాదు చేయగా, ఎస్సీ, ఎస్టీ అట్రాసిటీ చట్టం ప్రకారం కేసు నమోదైంది. కర్నూలు జిల్లా కలెక్టర్ ఒక కమిటీని ఏర్పాటు చేసి, ఆమె దేహంపై గాయాలు ఉన్నాయని, అనుమానాస్పద పరిస్థితులు ఉన్నాయని పేర్కొన్నారు.  

కేసులో పాఠశాల యజమాని కుమారులను అరెస్ట్ చేసినా, వారు కేవలం 23 రోజులు జైలులో ఉండి బెయిల్‌పై విడుదలయ్యారు. దీనిపై ప్రీతి తల్లిదండ్రులు నిరసనలు చేపట్టి, కర్నూలు కలెక్టరేట్ ముందు ఆందోళనలు చేశారు.

 రాజకీయ, సామాజిక స్పందన 
ఈ ఘటన అనంతరం జనసేన పార్టీ అధినేత పవన్ కళ్యాణ్ కుటుంబాన్ని పరామర్శించి, ఈ కేసును సీబీఐ దర్యాప్తుకు అప్పగించాలని డిమాండ్ చేశారు. ఆ తర్వాత ఈ కేసు సీబీఐకి అప్పగించారు.

 సీబీఐ విచారణ 
2025లో సీబీఐ ఈ కేసును పరిష్కరించలేమని, తమ పరిధి నుంచి కేసును తీసివేయాలని హైకోర్టులో విన్నవించింది. ఈ పరిణామం మరలా ఈ కేసును చర్చనీయాంశంగా మార్చింది. ప్రస్తుతం కేసు విచారణలో ఉంది.

 ప్రస్తుత స్థితి 
సుగాలి ప్రీతి తల్లిదండ్రులు ఇప్పటికీ న్యాయం కోసం పోరాటం కొనసాగిస్తున్నారు. సీబీఐ కేసు నుంచి తప్పుకోవాలని కోరిన తర్వాత, తదుపరి విచారణ దిశపై స్పష్టత కోసం హైకోర్టు విచారణ కొనసాగుతోంది.

 సంబంధిత వ్యాసాలు 
 కర్నూలు
 సీబీఐ

 మూలాలు